Jussi Salonoja

Jussi Salonoja (s. 19. kesäkuuta 1976) on suomalainen liikemies ja sijoittaja. Hän on tullut tunnetuksi erityisesti konkurssiin ajautuneiden Espoo Blues -jääkiekkojoukkueen ja Espoo United -urheiluseuran omistajana.

Salonoja nousi ensimmäisen kerran julkisuuteen saatuaan 11-vuotiaana miljoonaperinnön makkaratehtailijana tunnetulta Helsingin Kauppiaat Oy:n perustajalta, kauppaneuvos Erkki Salonojalta. Viitattu 22.11.2013 Hän sai perinnön käyttöönsä 25-vuotiaana vuonna 2001 ja menetti sen parinkymmenen vuoden kuluessa seurapiirielämään ja epäonnistuneisiin liiketoimiin.

Tausta
Salonojan isosetä Erkki oli perustanut sotien jälkeen hyvin menestyneen Helsingin Kauppiaat -nimisen lihanjalostusyrityksen (nyk. HKFoods), jonka hän myi vuonna 1975. Erityisesti Sinisestä Lenkistä tunnetun yrityksen myynnistä saadut rahat Erkki Salonoja sijoitti perustamaansa Erja-yhtymään, johon kuului muun muassa Erja-kiinteistöt Oy -niminen kiinteistösijoitusyhtiö. Erja-kiinteistöt omisti 2000-luvun alussa useita teollisuusrakennuksia Helsingissä ja Espoossa, merkittävimpänä entinen Nokian merikaapelitehdas Merikortteli Helsingin Punavuoressa.

Erkki Salonoja kuoli vuonna 1987, ja Jussi Salonoja sai isosetänsä hänelle testamenttaaman perinnön haltuunsa vuonna 2001 täytettyään 25 vuotta. Perintöön kuului 250 miljoonan markan omaisuus ja 350 miljoonan markan arvoiset kiinteistöt. Sitä ennen Erja-yhtymässä valtaa käytti hänen isänsä Pekka Salonoja. Jussi Salonoja oli kuitenkin mukana yhtiön toiminnassa ja istui muun muassa Blues Hockey Oy:n hallituksessa. Isä Pekka Salonoja kuoli vuonna 2002 tehtyään itsemurhan, tuolloin kuolemansyyksi julkisuuteen kerrottiin kuitenkin sairauskohtaus.

Salonoja pelasi itsekin nuorempana jääkiekkoa muun muassa GrIFK:ssa. Lupaava kiekkoura kaatui B-juniorina harjoituksissa sattuneeseen nilkkamurtumaan ja motivaation puutteeseen. Hän toimi sittemmin Bluesissa huoltajana ja päätyi lopulta monien vaiheiden kautta joukkueen omistajaksi ja pääomistajaksi myös sen käyttämän Barona-areenan omistavaan Tapiolan Monitoimiareena Oy:öön.

Erja-yhtymä
Erja-yhtymä Oy oli kiinteistösijoittamisen lisäksi mukana myös muussa sijoitustoiminnassa ja omisti reilusti yli 50 prosenttia vuonna 1999 perustetusta Blues Hockey Oy:stä, jolle aiemmin yhdistysmuotoisena toimineen Espoo Blues -jääkiekkojoukkueen toiminta siirrettiin.

Jussi Salonoja myi muun muassa Tapiolan Monitoimiareenan ja Blues Hockey Oy:n omistaneen Erja-yhtymän huhtikuussa 2005 luxemburgilaiselle Lombard International Assurance -vakuutusyhtiölle. Todennäköisesti kyseessä oli kuitenkin verosuunnittelujärjestely ja Salonoja hallitsi edelleen myymäänsä omaisuutta sijoitusvakuutuksen kautta hyvin alhaisin verorasittein.

Salonojalle jäi kaupan jälkeen vielä aiemmin Erja-holding Oy -nimellä toiminut holdingyhtiö, jonka nimi oli syyskuusta 2007 lähtien ollut Joy Group OyYritys- ja yhteisötietojärjestelmä: Joy Group Oy  ja johon Salonojan omistukset muissa yrityksissä on keskitetty. Lombard International Assurancen vastuuhenkilöt kuuluivat Salonojan lähipiiriin ja Salonoja oli edelleen muun muassa Bluesin tosiasiallinen omistaja ja vallankäyttäjä.

Muut sijoitukset
Salonoja on sijoittanut omaisuuttaan useisiin kohteisiin. Vuonna 2002 hän oli 50,4 prosentin osuudella perustamassa lomalentoyhtiö Air Finlandia, josta yhtiön toimiva johto osti Salonojan omistusosuuden kesällä 2005. Yrityssijoituksiin kuuluvat myös muun muassa informaatiotekniikan yritykset mElement Oy, GISnet solutions Oy ja XRSolution Oy, joista syntyi marraskuussa 2004 Fifth Element Oy.

Salonoja on ollut myös apulaistuottajana useissa Solar Filmsin elokuvissa, kuten Pahat pojat, Levottomat 3 ja Vares – yksityisetsivä.

Vuonna 2016 Salonoja perusti Espoo Unitedin urheilujoukkueet. Joukkueet pelasivat jääkiekon Mestiksessä ja miesten korisliigassa. Unitedilla oli ensimmäisellä toimintakaudellaan myös naisten jääkiekko- ja koripallojoukkueet pääsarjoissa, mutta seura luopui naisjoukkueistaan ennen kauden 2017–2018 alkua. Espoo United ajautui konkurssiin vuonna 2018.

Toukokuussa 2018 Salonojaa vastaan nostettiin velkomuskanne Espoon käräjäoikeudessa noin miljoonasta eurosta. Kyseessä on lainat Lease Deal Oy:ltä kesältä 2017, joita kanteen mukaan Salonoja ei ollut maksanut takaisin sovittuna aikana.

Yksityiselämä
Salonojan entinen puoliso on ruotsalainen Frida Sjöström, joka on toiminut mallina ja personal trainerina. Pari kihlautui kesällä 2008 Mauritiuksella, ja tammikuussa 2009 heille syntyi tytär. Heinäkuussa 2009 pari muutti erilleen.

Vuonna 2024 Salonoja asui Thaimaassa. Hän kertoi Ilta-Sanomille, että hänellä on thaimaalainen puoliso ja alle vuoden ikäinen tytär.

Salonojaa vastaan nostettiin helmikuussa 2026 Länsi-Uudenmaan käräjäoikeudessa syyte törkeästä kavalluksesta, jonka Salonoja on kiistänyt. Syyte liittyy Erkki Salonojan perustamaan Salonoja-säätiöön, joka lainasi Jussi Salonojalle miljoona euroa 2010-luvun lopulla eikä saanut rahoja takaisin.

 Lähteet 

Luokka:Suomalaiset liikemiehet
Luokka:Suomalaiset urheiluvaikuttajat
Luokka:Vuonna 1976 syntyneet
Luokka:Elävät henkilöt